ไทยป่วย “โควิด” เพิ่ม 3 ราย มาจากสหรัฐ-สิงคโปร์-คูเวต ติดเชื้อสะสม 3,519 คน
"ศบค." เผยไทยป่วย “โควิด” เพิ่ม 3 ราย มาจากสหรัฐ-สิงคโปร์-คูเวต ติดเชื้อสะสม 3,519 คน 
"ศบค." เผยไทยป่วย “โควิด” เพิ่ม 3 ราย มาจากสหรัฐ-สิงคโปร์-คูเวต ติดเชื้อสะสม 3,519 คน
25 ก.ย. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 25 ก.ย.63 เมื่อเวลา 11.00 น. ระบุ พบผู้ป่วยรายใหม่เพิ่ม 3 ราย มาจากต่างประเทศ และเข้าพักยังสถานที่เฝ้าระวังที่รัฐจัดให้ (State Quarantine)
ทั้งนี้ ทำให้จำนวนผู้ป่วยยืนยันสะสมล่าสุดเพิ่มขึ้นเป็น 3,519 ราย เป็นผู้ป่วยที่ติดเชื้อภายในประเทศ 2,445 คน และผู้ป่วยที่ตรวจพบในสถานที่กักกันที่รัฐจัดให้ 581 ราย มีผู้ป่วยที่รักษาหายเพิ่ม 7 ราย รักษาหายแล้วอยู่ที่ 3,360 ราย ยังรักษาตัวอยู่ในโรงพยาบาล 100 ราย ไม่มีผู้เสียชีวิตเพิ่มเติม ยอดผู้เสียชีวิตสะสมยังคงอยู่ที่ 59 ราย
สำหรับผู้ติดเชื้อรายแรก มาจากสหรัฐอเมริกา เป็นหญิงไทย อายุ 42 ปี อาชีพแม่บ้าน เดินทางถึงไทยเมื่อวันที่ 19 ก.ย. ผ่านจุดคัดกรอง ณ ด่านฯ และเข้าพัก State Quarantine ในจังหวัดชลบุรี และตรวจหาเชื้อครั้งที่ 1 ในวันที่ 23 ก.ย. ผลตรวจพบเชื้อ ไม่มีอาการ เข้ารับการรักษาที่ รพ.หนองใหญ่
รายที่ 2 มาจากสิงคโปร์ เป็นชายไทย อายุ 42 ปี อาชีพรับจ้าง เดินทางถึงไทยเมื่อวันที่ 18 ก.ย. เข้าพัก State Quarantine ในจังหวัดชลบุรี และตรวจหาเชื้อครั้งที่ 1 ในวันที่ 21 ก.ย. ผลตรวจพบเชื้อ เข้ารับการรักษาที่รพ.สัตหีบ กม.10 พบว่ามีประวัติเคยติดเชื้อโควิด-19 ขณะอยู่ที่สิงคโปร์ ไม่ได้เข้ารับการรักษาใน รพ. แต่ถูกแยกกักกันเป็นระยะเวลาหนึ่ง และมีเอกสารจากสิงคโปร์ว่า พ้นระยะแพร่เชื้อแล้ว เมื่อวันที่ 11 มิ.ย.
รายที่ 3 มาจากคูเวต เป็นชายไทย อายุ 58 ปี อาชีพรับจ้าง เดินทางถึงไทยเมื่อวันที่ 22 ก.ย. เข้าพัก State Quarantine ในจังหวัดชลบุรี และตรวจหาเชื้อครั้งที่ 1 ในวันที่ 22 ก.ย. ผลตรวจพบเชื้อ เข้ารับการรักษาที่รพ.บางละมุง พบว่ามีประวัติติดเชื้อโควิด-19 จากคูเวต พักรักษาตัวอยู่ที่ รพ.และแคมป์คนงาน ก่อนเดินทางกลับไทย